1.  ปัจจัยความเสี่ยง

บริษัท อาดามัส อินคอร์ปอเรชั่น จำกัด (มหาชน) (“บริษัท” หรือ “ADAM”)
ประกอบธุรกิจการลงทุนในบริษัทย่อยในลักษณะ Holding Company ปัจจุบันได้ลงทุนในบริษัทย่อย 2
บริษัทและบริษัทร่วม 1 บริษัท ซึ่ง ADAM และ บริษัทย่อยเหล่านี้ต่อไปจะเรียกรวมกันว่า”บริษัท”
มีการประกอบธุรกิจต่างๆกันดังนี้

1.  บริษัท อาดามัส เวิลด์ จำกัด (“AW”) ประกอบธุรกิจบริหารจัดการสถานีทีวีกีฬา (T Sports
    Channel) ธุรกิจบริหารการตลาดและกิจกรรมด้านกีฬา
    ธุรกิจบริหารการตลาดและกิจกรรมด้านบันเทิง

2.  บริษัท เอ็กซ์ตร้า ล้าจซ์ จำกัด (“XL”) ประกอบธุรกิจการผลิตเพื่อสนับสนุนธุรกิจในกลุ่มบริษัท

3.  บริษัท แอปโซลูท อิมแพค จำกัด (มหาชน) (“AIM”)
    ประกอบธุรกิจให้บริการและผลิตสื่อโฆษณา (ซึ่งหลังจากจำหน่ายเงินลงทุนใน AIM
    ออกไปธุรกิจนี้จะไม่มีบทบาทต่อผลการประกอบการของบริษัทอีกต่อไป)

โดยความเสี่ยงในการดำเนินธุรกิจแต่ละประเภทจะต่างกันไปดังนี้

ธุรกิจบริหารจัดการสถานีทีวีกีฬา ธุรกิจบริหารการตลาดและกิจกรรมด้านกีฬา
ธุรกิจบริหารการตลาดและกิจกรรมด้านบันเทิง ซึ่งมีสัดส่วนรายได้สำหรับงวดปี 2552 เป็นรัอยละ
37.84 ของรายได้รวมของบริษัท

ธุรกิจบริหารจัดการสถานีทีวีกีฬา ธุรกิจบริหารการตลาดและกิจกรรมด้านกีฬา

1.  ความเสี่ยงจากการพึ่งพาธุรกิจด้านการตลาดกีฬา

บริษัทได้ปรับเปลี่ยนนโยบายในการลงทุนเพิ่มเติมในธุรกิจใหม่
โดยมีเป้าหมายที่จะเป็นผู้นำด้านการตลาดกีฬา (Sport Marketing) แบบครบวงจร
ซึ่งบริษัทคาดว่าธุรกิจการตลาดกีฬาจะเป็นธุรกิจที่สามารถสร้างผลตอบแทนที่ดี
และเป็นธุรกิจที่มีโอกาสเติบโตได้อีกมากในอนาคต แต่อย่างไรก็ดี
ถึงแม้การทำธุรกิจด้านการตลาดกีฬา (Sport Marketing)
กำลังเป็นที่นิยมในปัจจุบันและมีโอกาสเติบโตได้มากในอนาคต
แต่ธุรกิจดังกล่าวยังถือว่าเป็นธุรกิจใหม่สำหรับบริษัท
จึงมีความไม่แน่นอนในการดำเนินธุรกิจใหม่ว่าจะสามารถสร้างผลการดำเนินงานได้ดีหรือไม่
โดยบริษัทได้เริ่มดำเนินการบริหารจัดการสถานีทีวีกีฬา (T Sports Channel)
จากการที่บริษัทได้รับสัญญาในการร่วมบริหารจัดการสถานีทีวีกีฬา (T Sports Channel)
จากการกีฬาแห่งประเทศไทย ซึ่งได้ทำการแพร่ภาพผ่านผ่าน C-Band, KU-Band, True
Visions และ เคเบิ้ลท้องถิ่น ( CTH ) ทำให้ T-Sports
มีฐานผู้ชมของแต่ละช่องทางมีรวมกันสูงถึง 8 ล้านหลังคาเรือน อย่างไรก็ดี
ในขณะนี้ยังไม่สามารถสรุปชัดเจนได้ว่าการดำเนินธุรกิจด้านการตลาดกีฬา (Sport Marketing)
ประสบผลสำเร็จมากน้อยเพียงใด เนื่องจากบริษัทเพิ่งเริ่มดำเนินธุรกิจดังกล่าวได้ไม่นาน ทั้งนี้
หากการดำเนินธุรกิจด้านการตลาดกีฬา (Sport Marketing)
ไม่ประสบผลสำเร็จดังที่ผู้บริหารคาดไว้
อาจส่งผลให้บริษัทประสบกับสภาวะขาดทุนและอาจทำให้บริษัทขาดสภาพคล่องในการดำเนินธุรกิจต่อไปในอนาคตได้
อย่างไรก็ตามฝ่ายบริหารจัดการของบริษัทได้วางระบบการติดตามการดำเนินงานอย่างใกล้ชิด
ถึงผลสำเร็จของโครงการ เพื่อมิให้เกิดความเสียหายต่อธุรกิจของกลุ่มบริษัท

ธุรกิจบริหารการตลาดและกิจกรรมด้านบันเทิง

2.  ความเสี่ยงจากรายได้จากสปอนเซอร์และการขายตั๋ว

กิจกรรมพิเศษที่บริษัทจัดนั้น ประกอบด้วยงานแสดงคอนเสิร์ต และกิจกรรมยูลีก
ซึ่งเป็นการแข่งขันกีฬา ดนตรี และมิสยูลีก ระหว่างมหาวิทยาลัยกว่า 30 แห่ง
กิจกรรมทั้งหลายเหล่านี้ ได้รับรายได้หลักจาก 2 ช่องทาง คือ รายได้จากสปอนเซอร์
และรายได้จากการขายตั๋ว ซึ่งรายได้ทั้ง 2 ทางนี้อาจมากหรือน้อย ขึ้นกับปัจจัยต่างๆ เช่น
สภาพเศรษฐกิจโดยรวม คุณภาพของเนื้อหา ฯลฯ ในสภาพเศรษฐกิจจะชะลอตัว
อาจทำให้การพึ่งพารายได้ส่วนนี้อาจส่งผลในเชิงลบกับรายได้และผลการดำเนินงานของบริษัท
เพื่อเป็นการกระจายความเสี่ยง บริษัทจึงเน้นการหารายได้จากแหล่งที่ 3 เพิ่มเติม
คือรายได้จากเนื้อหา (Content) ที่เกิดจากกิจกรรมทั้งหลาย เช่น นำการใช้ SMS
มาช่วยในการคัดเลือกมิสยูลีก การโหวตเพื่อสิทธิในการเข้าพบนักแสดง
หรือแม้แต่การนำคอนเท้นต์ต่างๆ ไปสร้างมูลค่าเพิ่มให้กับสื่อออนไลน์ของบริษัท
ซึ่งจะส่งเสริมให้เกิดรายได้จากการโฆษณาอีกทางหนึ่ง

3.  ความเสี่ยงจากกระแสความนิยมของผู้บริโภคที่เปลี่ยนแปลง

ความเสี่ยงในการทำธุรกิจเกี่ยวกับกิจกรรมคอนเสิร์ตและธุรกิจสื่อ ไม่ว่าจะเป็น
การหาศิลปินนักร้องมาเปิดการแสดงในประเทศไทย รูปแบบสื่อโฆษณาในห้างสรรพสินค้า
ที่ขึ้นอยู่กับรสนิยมและความพึงพอใจของผู้บริโภค ซึ่งเปลี่ยนแปลงอยู่ตลอดเวลาตามยุคสมัย
รวมทั้งการได้รับอิทธิพลจากสภาพแวดล้อมต่างๆ เช่น
กระแสความนิยมจากต่างชาติที่เข้ามามีอิทธิพลกับรูปแบบการใช้ชีวิตของคนไทย
อย่างไรก็ตามบริษัทได้วางแผนผลิตและสร้างสรรค์ผลงานให้ตรงกับรสนิยมของลูกค้าเป้าหมายเพื่อพัฒนาผลงานให้สอดคล้องกับกระแสความนิยมโดยการสำรวจความนิยมของผู้บริโภคเพื่อพัฒนารูปแบบและเนื้อหาให้สอดคล้องต่อความสนใจของทั้งกลุ่มลูกค้าของกิจกรรมการจัดแสดงคอนเสิร์ตและกลุ่มลูกค้าสื่อโฆษณาอยู่ตลอดเวลา

4.  ความเสี่ยงจากการบอกเลิกสัญญาการจัดการแสดงคอนเสิร์ต

เนื่องจากบริษัทมีรายได้จากกิจกรรมคอนเสิร์ตเป็นหลัก
บริษัทจึงมีความเสี่ยงในการทำธุรกิจเกี่ยวกับกิจกรรมคอนเสิร์ตหากถูกบอกเลิกสัญญาการจัดการแสดง
โดยหากเกิดจากเหตุการณ์ที่ไม่สามารถควบคุมได้ เช่น
เหตุการณ์อันเกิดจากความไม่สงบภายในประเทศ ภัยธรรมชาติ วิกฤตการณ์ทางด้านค่าเงิน หรือ
การไม่สามารถจะจัดการแสดงได้เนื่องจากการบาดเจ็บของนักแสดง ทาง บริษัท
สามารถทำการขอเลื่อนการแสดงออกไปจนกว่าเหตุการณ์เหล่านั้นจะคลี่คลายลง
ในกรณีที่เกิดเหตุการณ์ที่ บริษัท
ถูกบอกเลิกสัญญาการจัดการแสดงโดยมิได้เกิดจากเหตุการณ์ที่ไม่สามารถควบคุมได้
บริษัทมีสิทธิที่จะดำเนินการตามกฎหมายในการฟ้องร้องเรียกร้องค่าเสียหายตามที่ได้ระบุไว้ในสัญญา
นอกจากนี้ในบางสัญญา บริษัทก็จะเลือกทำประกันสัญญากรณีการยกเลิกไว้ด้วย

ธุรกิจให้บริการและผลิตสื่อโฆษณา ซึ่งมีสัดส่วนรายได้สำหรับงวดปี 2552 เป็นรัอยละ 46.13
ของรายได้รวมของบริษัท

1.5 ความเสี่ยงจากการพึ่งพิงรายได้จากการให้บริการที่กลุ่มห้างสรรพสินค้ารายใหญ่

บริษัทมีรายได้จากการให้บริการสื่อโฆษณาที่กลุ่มห้างสรรพสินค้ารายใหญ่ ได้แก่
ห้างสรรพสินค้าเดอะมอลล์ ศูนย์การค้าสยามพารากอน และศูนย์การค้า ดิ เอ็มโพเรียม
ดังนั้นหากกลุ่มห้างสรรพสินค้ารายใหญ่ไม่ต่อสัญญาการให้บริการกับ บริษัท
อาจจะส่งผลกระทบต่อรายได้ของบริษัท
ซึ่งบริษัทได้ตระหนักถึงความเสี่ยงดังกล่าวจึงได้มีการจัดทำสัญญากับกลุ่มห้างสรรพสินค้ารายใหญ่เป็นสัญญาระยะยาว
นอกจากนี้ บริษัท ยังมีนโยบายในการขยายการดำเนินธุรกิจให้กว้างขึ้น เช่นการให้เช่าจอภาพ 3
มิติ และการเป็นผู้ผลิตงานสื่อโฆษณา 3 มิติ เป็นต้น
รวมทั้งมีการขยายการให้บริการสื่อโฆษณาไปสู่ห้างสรรพสินค้าแห่งใหม่ เช่น บิ๊กซี ซูเปอร์เซ็นเตอร์
ทั้งหมด 54 สาขาทั่วประเทศ และศูนย์การค้า มาบุญครอง
และการติดตั้งจอภาพในมหาวิทยาลัยต่างๆ ตามโครงการ uNetwork เป็นต้น
นอกจากนี้บริษัทได้เข้าร่วมลงทุนใน บริษัท เซ็นทรัลดิจิตอล มีเดีย จำกัด ("บริษัทร่วม")
ซึ่งจะประกอบธุรกิจให้บริการสื่อโฆษณาผ่านจอภาพ 2 มิติในศูนย์การค้าของกลุ่มเซ็นทรัลจำนวน 11
สาขา ดังนั้น
รายได้ที่เพิ่มขึ้นจากการให้บริการดังกล่าวจะช่วยลดการพึ่งพิงรายได้จากการให้บริการที่กลุ่มห้างสรรพสินค้ารายใหญ่ตามที่กล่าวข้างต้นได้ในระดับหนึ่ง

1.6 ความเสี่ยงจากความไม่แน่นอนของภาวะเศรษฐกิจที่มีผลกระทบต่อค่าใช้จ่ายสำหรับสื่อโฆษณา

ธุรกิจสื่อโฆษณาจะขึ้นกับภาวะเศรษฐกิจโดยรวมของประเทศ โดยหากภาวะเศรษฐกิจโดยรวมดี
งบประมาณการทำสื่อโฆษณาของผู้ผลิตสินค้าต่างๆ ก็จะมีจำนวนเพิ่มสูงขึ้น
แต่หากภาวะเศรษฐกิจโดยรวมไม่ดีจะส่งผลให้ผู้ประกอบการมีการปรับลดงบประมาณสำหรับการทำสื่อโฆษณาลง
อย่างไรก็ตามบริษัทมุ่งเน้นการทำสื่อโฆษณารูปแบบใหม่(Innovative Media)
ซึ่งเป็นสื่อโฆษณาที่สามารถเข้าตรงถึงผู้บริโภคกลุ่มเป้าหมายได้อย่างมีประสิทธิภาพ
รวมทั้งมีการกำหนดกลยุทธ์การบริหารเวลาการออกสื่อโฆษณาและการขยายขอบเขตการให้บริการอย่างต่อเนื่อง
ส่งผลให้บริษัทมีรายได้เพิ่มสูงขึ้นมาโดยตลอดในช่วง 3 ปีที่ผ่านมา ดังนั้น
ผู้บริหารของบริษัทมีความมั่นใจว่า การที่สื่อโฆษณาของบริษัทอยู่ในความสนใจของตลาด
และการที่บริษัทมีการบริหารจัดการที่ดี
จะช่วยลดผลกระทบจากความไม่แน่นอนของภาวะเศรษฐกิจได้ในระดับหนึ่ง

1.7
ความเสี่ยงจากการล้าสมัยของเทคโนโลยีที่ใช้ในการโฆษณาและการเปลี่ยนแปลงทางด้านรสนิยมของ
ผู้บริโภคทางสื่อโฆษณา

ปัจจุบันการทำสื่อโฆษณามีการพัฒนาทั้งในด้านรูปแบบ เนื้อหา และเทคโนโลยี
เพื่อให้สอดคล้องกับการเปลี่ยนแปลงของเวลาและรสนิยมของผู้บริโภค
หากบริษัทไม่สามารถปรับเปลี่ยนเทคโนโลยีให้ทันกับการเปลี่ยนแปลง
ก็อาจส่งผลให้ผู้ผลิตสินค้าไม่ใช้บริการผ่านสื่อโฆษณาของบริษัท โดยหันไปใช้สื่อโฆษณารูปแบบอื่นแทน
ซึ่งอาจส่งผลกระทบต่อรายได้และผลประกอบการ บริษัทตระหนักถึงความเสี่ยงดังกล่าวเป็นอย่างดี
จึงได้จ้างทีมบุคลากรที่มีประสบการณ์ เพื่อคิดค้นและพัฒนาบริการสื่อโฆษณารูปแบบใหม่ๆ
ตามความต้องการของลูกค้า โดยบริษัทได้ริเริ่มการติดตั้งจอภาพบนหัวแถวของชั้นวางสินค้า (End
Cap Media) รวมทั้งมีการนำสื่อโฆษณาที่ไม่ใช่ระบบดิจิตอลมาใช้ในห้างสรรพสินค้า
เพื่อทำให้ผู้บริโภคได้เห็นและรับรู้สินค้า ณ จุดขาย ได้ชัดเจนยิ่งขึ้น
ซึ่งการดำเนินการดังกล่าวของบริษัทประสบความสำเร็จ
ทำให้บริษัทมีรายได้เติบโตอย่างต่อเนื่องมาโดยตลอด ดังนั้น
การดำเนินการและพัฒนารูปสื่อโฆษณาต่างๆ ที่ผ่านมา
เป็นการแสดงให้เห็นว่าบริษัทมีความเข้าใจในธุรกิจและสามารถบริหารความเสี่ยงนี้ได้เป็นอย่างดี

1.8 ความเสี่ยงจากการพึ่งพิงบริษัทตัวแทนโฆษณา

บริษัทได้จัดทำสัญญาแต่งตั้งบริษัท อัลเตอร์เนทีฟ เมเนจเม้นท์ จำกัด เป็นบริษัทตัวแทนโฆษณา
เพื่อช่วยบริษัทในการดำเนินการทางการตลาดและส่งเสริมการขายระบบสื่อโฆษณาของบริษัทโดยได้ทำสัญญาเป็นปีต่อปีแบบNon-Exclusive
บริษัท จึงมีความเสี่ยงต่อผลกระทบที่จะเกิดขึ้นกับรายได้และผลการดำเนินงานของ บริษัท
หากบริษัทไม่ได้ต่อสัญญา หรือมีการยกเลิกสัญญา
หรือมีการเปลี่ยนแปลงเงื่อนไขในสัญญาทั้งนี้บริษัทได้ตระหนักถึงความเสี่ยงนี้เป็นอย่างดี
ที่ผ่านมาบริษัท ได้เคยใช้บริการบริษัทตัวแทนโฆษณาอื่นประมาณ 10 ราย
แต่ไม่ได้มีการแต่งตั้งบริษัทเหล่านั้นเป็นบริษัทตัวแทนโฆษณาของ บริษัทอย่างเป็นทางการ ณ ปัจจุบัน
บริษัท เริ่มมีรายได้จากลูกค้าของตัวแทนโฆษณาเหล่านั้น
และเมื่อบริษัทตัวแทนโฆษณาเหล่านั้นสามารถสร้างรายได้ให้แก่บริษัทเป็นที่น่าพอใจ
บริษัทอาจจะพิจารณาแต่งตั้งบริษัทตัวแทนโฆษณาเหล่านั้นเป็นบริษัทตัวแทนโฆษณาของบริษัทอย่างเป็นทางการต่อไป
ซึ่งจะช่วยลดการพึ่งพิงบริษัท อัลเตอร์เนทีฟ เมเนจเม้นท์ จำกัด ได้ในระดับหนึ่ง

1.9 ความเสี่ยงจากการพึ่งพิงบุคลากร

ธุรกิจของบริษัท เป็นธุรกิจการให้บริการ ดังนั้น
บุคลากรในส่วนการติดต่อหาลูกค้าและสร้างสรรค์ผลงานต่างๆ อาทิฝ่ายบริหารระดับสูง
ฝ่ายการตลาด และฝ่ายปฏิบัติการที่มีประสบการณ์และมีความชำนาญ
ถือว่าเป็นทรัพย์สินที่สำคัญที่ช่วยส่งเสริมความสำเร็จให้แก่บริษัท หากบริษัทสูญเสียบุคลากรเหล่านี้ไป
อาจส่งผลกระทบต่อรายได้รวมของ บริษัท
อย่างไรก็ดีบริษัทมีมาตรการในการลดความเสี่ยงจากการสูญเสียบุคลากรดังกล่าว
โดยบริษัทให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
กับความสำเร็จของบริษัทรวมทั้งมีการจ่ายค่าตอบแทนในอัตราตลาด
เพื่อจูงใจให้แก่บุคลากรดังกล่าวทำงานที่บริษัทอย่างต่อเนื่อง จากอดีตที่ผ่านมา
อัตราหมุนเวียนของบุคลากรในตำแหน่งที่สำคัญดังกล่าวอยู่ในระดับที่ต่ำมาก

1.10 ความเสี่ยงจากการใช้เงินลงทุนสูง

ที่ผ่านมาบริษัทมีการขยายขอบเขตการให้บริการมาโดยตลอด
และมีความต้องการใช้เงินลงทุนอย่างต่อเนื่อง โดยที่ผ่านมา
บริษัทใช้แหล่งเงินจากเงินลงทุนของผู้ถือหุ้น เงินหมุนเวียนของบริษัท
เงินกู้ยืมจากบุคคลหรือบริษัทที่เกี่ยวข้องรวมทั้งการทำสัญญาเช่าซื้อทรัพย์สินเหล่านั้น
ด้วยเหตุนี้บริษัทจึงมีความเสี่ยงในการจัดหาแหล่งเงินลงทุนดังกล่าว
บริษัทได้ตระหนักถึงความเสี่ยงนี้เป็นอย่างดี
จึงได้มีการวางแผนทางการเงินโดยมีการเสนอขายสื่อโฆษณาหลายรูปแบบ
เพื่อให้ลูกค้าใช้บริการอย่างต่อเนื่อง รวมทั้งมีการหาและเสนอบริการให้แก่ลูกค้ารายใหม่ๆ
โดยการบริหารเวลาการให้บริการโฆษณาที่มีประสิทธิภาพสูงสุด เช่น
การขยายรอบเวลาของการโฆษณา ซึ่งจะทำให้ บริษัท
สามารถรับโฆษณาได้เพิ่มขึ้นโดยไม่ต้องลงทุนซื้อจอภาพเพิ่ม เป็นต้น ทั้งนี้
เพื่อให้มีกระแสเงินสดรับที่แน่นอนในระดับหนึ่ง
นอกจากนี้การนำบริษัทเข้าจดทะเบียนในตลาดหลักทรัพย์ เอ็ม เอ ไอ
เป็นอีกแนวทางที่จะช่วยลดความเสี่ยงในด้านการจัดหาเงินทุน
รวมทั้งสามารถจัดหาแหล่งเงินกู้เพิ่มเติมกับสถาบันการเงินได้ง่ายขึ้น

1.11 ความเสี่ยงจากการดำเนินงานในโครงการใหม่

ปัจจุบันบริษัทมีโครงการที่ใช้เงินลงทุนสูงคือ
โครงการให้บริการสื่อโฆษณาระบบดิจิตอลภายในศูนย์การค้าต่างๆและโครงการ uNetwork ดังนั้น
บริษัทจึงอาจมีความเสี่ยงในกรณีที่โครงการนั้นๆ
ไม่สามารถสร้างรายได้ให้เป็นไปตามเป้าหมายที่กำหนด หรือโครงการนั้นๆ มีความล่าช้า
ทำให้บริษัทไม่สามารถรับรู้รายได้ตามระยะเวลาที่กำหนด หรือโครงการนั้นๆ
มีต้นทุนเพิ่มสูงขึ้นเกินกว่างบประมาณที่กำหนดไว้ ซึ่งจะส่งผลกระทบต่อผลประกอบการของบริษัท
ซึ่งบริษัทได้ตระหนักถึงความเสี่ยงเหล่านี้เป็นอย่างดี โดยบริษัทจะทำการศึกษา วิเคราะห์
และประเมินข้อมูลต่างๆ ที่เกี่ยวข้อง เพื่อให้ได้ข้อสรุปในการดำเนินงานโครงการใหม่ที่ชัดเจน
และมีความเสี่ยงน้อยที่สุด พร้อมทั้งจะนำเสนอให้ที่ประชุมคณะกรรมการบริษัท
และหรือที่ประชุมผู้ถือหุ้น (แล้วแต่กรณี) พิจารณาอนุมัติต่อไป

อย่างไรก็ตามจากมติคณะกรรมการบริษัท ครั้งที่ 11/2552 เมื่อวันที่ 16 พฤศจิกายน 2552
และมติที่ประชุมวิสามัญผู้ถือหุ้น ครั้งที่ 1/2552 เมื่อวันที่ 24 ธันวาคม 2552
ได้อนุมัติให้จำหน่ายหุ้นสามัญของ AIM ที่เหลือทั้งหมดซึ่งยังไม่ได้รับการอนุมัติจำหน่ายและให้จำหน่าย
AIM-W1 ที่บริษัทถืออยู่ทั้งหมด ให้แก่ นักลงทุนทั่วไปและ/หรือบุคคลในวงจำกัด และ/หรือ
ผู้ลงทุนสถาบันและ/หรือในตลาดหลักทรัพย์แห่งประเทศไทย
ซึ่งผู้ซื้อไม่มีความสัมพันธ์และ/หรือความเกี่ยวโยงกันกับกรรมการ ผู้บริหาร ผู้ถือหุ้นรายใหญ่
หรือผู้มีอำนาจควบคุมของบริษัท ทำให้ภายหลังจากการจำหน่ายหลักทรัพย์ดังกล่าวแล้วเสร็จ
บริษัทจะไม่ได้ถือหุ้นใน AIM อีกต่อไป ซึ่งหลังจากจำหน่ายเงินลงทุนใน AIM ออกไป
ธุรกิจนี้จะไม่ส่งผลกระทบต่อผลการประกอบการของบริษัทอีกต่อไป

ธุรกิจการผลิตเพื่อสนับสนุนธุรกิจในกลุ่มบริษัท ซึ่งมีสัดส่วนรายได้สำหรับงวดปี 2552 เป็นรัอยละ
1.08 ของรายได้รวมของบริษัท

12. ความเสี่ยงจากการพึ่งพิงพาบุคลากร

เนื่องจากบริษัทประกอบธุรกิจเกี่ยวกับงานผลิตรายการ
ปัจจัยสำคัญที่จะทำให้ธุรกิจของบริษัทประสบความสำเร็จ คือ ผู้บริหาร พนักงาน
และบุคลากรที่มีประสบการณ์ ความรู้ ความสามารถ
และความเชี่ยวชาญในการผลิตรายการหรือจัดกิจกรรมด้านกีฬาและบันเทิง ดังนั้นหากบริษัทสูญเสีย
ฝ่ายบริหารและฝ่ายปฏิบัติการที่มีประสบการณ์และมีความชำนาญ
และไม่สามารถหาบุคลากรที่มีความรู้และประสบการณ์มาทดแทนได้นั้น
จะทำให้บริษัทประสบปัญหาในการดำเนินงาน ซึ่งจะส่งผลกระทบต่อเนื่องถึงผลประกอบการของบริษัท
บริษัทให้ความสำคัญกับการพัฒนาและส่งเสริมบุคลากรให้มีส่วนร่วมในการดำเนินงานและเติบโตไปพร้อมๆ
กับความสำเร็จของบริษัท รวมทั้งมีการจ่ายค่าตอบแทนในอัตราตลาด
เพื่อจูงใจให้แก่บุคลากรดังกล่าวทำงานกับบริษัทอย่างต่อเนื่อง

1.13 ความเสี่ยงจากอุตสาหกรรมที่มีการแข่งขันสูงและจำนวนคู่แข่งมาก

ธุรกิจรับจ้างถ่ายทำ ตัดต่อภาพยนตร์และผลิตรายการเป็นธุรกิจที่คู่แข่งมากราย
ทั้งผู้ผลิตรายการรายใหญ่ที่มีความเชี่ยวชาญตลอดจนผู้ผลิตรายใหม่เกิดขึ้นได้เสมอและมักใช้กลยุทธ์ด้านราคาในการแข่งขัน
บริษัทจึงมีนโยบายในการพัฒนาคุณภาพในงานการผลิต
ด้วยการจัดหาบุคลากรที่มีความสามารถและประสบการณ์
ลงทุนในเครื่องมือที่มีประสิทธิภาพเพื่อให้ได้ผลงานที่มีคุณภาพตอบสนองความต้องการของตลาดและลูกค้าได้

นอกจากความเสี่ยงที่แบ่งแยกได้ตามธุรกิจของบริษัทย่อยแล้วบริษัทยังมีมีความเสี่ยงจากลักษณะประกอบธุรกิจการลงทุนดังนี้

14. ความเสี่ยงจากการที่บริษัทที่ประกอบธุรกิจโดยการลงทุนในบริษัทอื่น (Holding Company)
    จะไม่ได้รับเงินปันผลจากบริษัทย่อย

จากการที่บริษัทประกอบธุรกิจโดยการลงทุนในบริษัทอื่น (Holding Company)
บริษัทมีความเสี่ยงที่จะไม่ได้รับเงินปันผลจากบริษัทย่อยที่บริษัทเข้าถือหุ้น
หากบริษัทย่อยมีผลการดำเนินการไม่เป็นไปตามเป้าหมายและ/หรือ
กระแสเงินสดไม่เพียงพอในการจ่ายเงินปันผล บริษัทลดความเสี่ยงดังกล่าวโดย
กำหนดให้บริษัทตั้งเป้าหมายทางธุรกิจและแผนการดำเนินการระยะสั้นและระยะยาว ให้สอดคล้องกับ
สภาพเศรษฐกิจ และสภาวะการแข่งขัน
ซึ่งจะทำให้บริษัทสามารถประเมินผลจากเป้าหมายที่วางไว้และวางแผนรับกับสถานการณ์ต่างๆ ได้